CELEX: 32022D0900
Language: ga
Date: 2022-06-08 00:00:00
Title: Cinneadh Cur Chun Feidhme (AE) 2022/900 ón gCoimisiún an 8 Meitheamh 2022 lena leasaítear Cinneadh Cur Chun Feidhme (AE) 2015/2039 a mhéid a bhaineann le héabhlóid chreat rialála na hAfraice Theas i ndáil le contrapháirtithe lárnacha (Téacs atá ábhartha maidir le LEE)

9.6.2022   
               
               
                  GA
               
               
                  Iris Oifigiúil an Aontais Eorpaigh
               
               
                  L 156/57
               
            
         CINNEADH CUR CHUN FEIDHME (AE) 2022/900 ÓN gCOIMISIÚN
         an 8 Meitheamh 2022
         lena leasaítear Cinneadh Cur Chun Feidhme (AE) 2015/2039 a mhéid a bhaineann le héabhlóid chreat rialála na hAfraice Theas i ndáil le contrapháirtithe lárnacha
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 648/2012 ó Pharlaimint na hEorpa agus ón gComhairle an 4 Iúil 2012 maidir le díorthaigh thar an gcuntar, contrapháirtithe lárnacha agus stórtha trádála (1), agus go háirithe Airteagal 25(6) de,
         De bharr an mhéid seo a leanas:
         
                     (1)
                  
                  
                     I gCinneadh Cur Chun Feidhme (AE) 2015/2039 ón gCoimisiún (2), a glacadh an 13 Samhain 2015, cinneadh go measfar, chun críocha Airteagal 25 de Rialachán (AE) Uimh. 648/2012, socruithe dlíthiúla agus maoirseachta na hAfraice Theas, arb é atá iontu an tAcht um Margaí Airgeadais, (Acht Uimh. 19 de 2012) (“FMA”), agus is infheidhme maidir le tithe imréitigh ceadúnaithe arna n-údarú ann, a bheith coibhéiseach leis na ceanglais a leagtar síos i Rialachán (AE) Uimh. 648/2012.
                  
               
                     (2)
                  
                  
                     Mar sin féin, ó bhí an 13 Samhain 2015 ann, tá forbairt tagtha ar chreat rialála na hAfraice Theas i ndáil le contrapháirtithe lárnacha (“CPLanna”) trí theacht i bhfeidhm an Achta um Rialáil Earnála Airgeadais, Acht Uimh. 9 de 2017 (3) (“FSRA”), a leasaigh FMA, agus Cur Chun Cinn Rialacháin an Achta um Margaí Airgeadais 2018 (4). Is gá, dá bhrí sin, measúnú a dhéanamh ar choibhéis an chreata rialála leasaithe sin de chuid na hAfraice Theas.
                  
               
                     (3)
                  
                  
                     Ba cheart an measúnú ar choibhéis chreat rialála leasaithe na hAfraice Theas a bheith bunaithe, ní amháin ar anailís chomparáideach ar na ceanglais atá ceangailteach ó thaobh dlí de, ceanglais is infheidhme maidir le CPLanna agus ceanglais atá ceadúnaithe san Afraic Theas ar bhonn teibí, ach ar mheasúnú ar éifeachtaí na gceanglas sin freisin. Ba cheart don mheasúnú sin leordhóthanacht na gceanglas sin a sheiceáil chun maolú a dhéanamh ar na rioscaí a bhféadfadh comhaltaí imréitigh agus ionaid trádála atá bunaithe san Aontas a bheith neamhchosanta orthu, agus aird á tabhairt ar mhéid na margaí airgeadais ina bhfeidhmíonn CPLanna atá ceadúnaithe san Afraic Theas. Tá gá le ceanglais um maolú riosca atá níos déine le haghaidh CPLanna a dhéanann a gcuid gníomhaíochtaí i margaí airgeadais atá níos mó, margaí inar airde an leibhéal riosca a bhaineann leo ná mar atá i gcás CPLanna a dhéanann a gcuid gníomhaíochtaí i margaí airgeadais atá níos lú.
                  
               
                     (4)
                  
                  
                     In Airteagal 25(6), pointí (a), (b) agus (c), de Rialachán (AE) Uimh. 648/2012, socruithe dlíthiúla agus maoirseachta tríú tír maidir le CPLanna atá údaraithe inti, liostaítear trí choinníoll is gá a chomhlíonadh chun a chinneadh go bhfuil siad coibhéiseach leis na socruithe a leagtar síos sa Rialachán sin.
                  
               
                     (5)
                  
                  
                     I gcomhréir le hAirteagal 25(6), pointe (a), de Rialachán (AE) Uimh. 648/2012, ní mór do CPLanna atá údaraithe i dtríú tír ceanglais a chomhlíonadh atá ceangailteach ó thaobh an dlí de atá coibhéiseach leis na ceanglais a leagtar síos i dTeideal IV den Rialachán sin.
                  
               
                     (6)
                  
                  
                     I gCinneadh Cur Chun Feidhme (AE) 2015/2039, measadh go raibh na ceanglais atá ceangailteach ó thaobh an dlí de maidir le CPLanna atá údaraithe san Afraic Theas coibhéiseach leis na ceanglais a leagtar síos i dTeideal IV de Rialachán (AE) Uimh. 648/2012. Le creat rialála leasaithe na hAfraice Theas i ndáil le CPLanna atá údaraithe san Afraic Theas, coinnítear an measúnú ar chomhlíonadh na dtithe imréitigh ceadúnaithe agus na gCPLanna ceadúnaithe i gcoinne na bPrionsabal maidir le bonneagair an mhargaidh airgeadais (“PFMI”), a d’eisigh an Coiste um Íocaíochtaí agus um Bonneagar Margaidh (“CPMI”) agus an Eagraíocht Idirnáisiúnta um Choimisiúin Urrús (“IOSCO”) i mí Aibreáin 2012 (5).
                  
               
                     (7)
                  
                  
                     Faoi láthair, sna ceanglais maidir le CPLanna agus tithe imréitigh atá údaraithe san Afraic Theas, tá FMA, arna leasú le FSRA, agus Rialacháin an Achta um Margaí Airgeadais 2018. Forlíontar an creat dlíthiúil seo le sraith na gCaighdeán Iompair arna n-eisiúint ag Údarás Iompair na hEarnála Airgeadais (“FSCA”). Le FMA leasaithe agus Rialacháin an Achta um Margaí Airgeadais 2018, leagtar amach dualgais agus riachtanais bhreise nach mór do thithe imréitigh agus do CPLanna atá údaraithe san Afraic Theas a chomhlíonadh. Thairis sin, faoi FMA leasaithe, glacann an tÚdarás Stuamachta (“PA”) agus an tÚdarás Iompair um Sheirbhísí Airgeadais (“FSCA”) ról “An Cláraitheoir Seirbhísí” agus tugann siad údarú go comhpháirteach chun oibriú san Afraic Theas mar theach imréitigh ceadúnaithe neamhspleách nó mar CPL, ar choinníoll go gcomhlíonann an t-iarratasóir na ceanglais sin agus go rannchuidíonn sé le baint amach na gcuspóirí atá sonraithe in FMA, lena n-áirítear maolú riosca sistéamach.
                  
               
                     (8)
                  
                  
                     Tá luach iomlán na n-idirbheart díorthach a imréitítear san Afraic Theas fós cothrom le níos lú ná 1 % de luach iomlán na n-idirbheart díorthach a imréitítear san Aontas. Dá bhrí sin, an rannpháirtíocht i dtithe imréitigh nó CPLanna atá údaraithe san Afraic Theas, fágann sé go bhfuil comhaltaí imréitigh agus ionaid trádála san Aontas neamhchosanta ar rioscaí atá i bhfad níos ísle ná a rannpháirtíocht i gCPLanna atá údaraithe san Aontas.
                  
               
                     (9)
                  
                  
                     Is é conclúid an Choimisiúin go n-áirithítear le socruithe dlíthiúla agus maoirseachta na hAfraice Theas go gcomhlíonfaidh CPLanna arna n-údarú go comhpháirteach ag PA agus FSCA ceanglais atá ceangailteach ó thaobh an dlí de agus atá coibhéiseach leis na ceanglais a leagtar síos i dTeideal IV de Rialachán (AE) Uimh. 648/2012.
                  
               
                     (10)
                  
                  
                     Le hAirteagal 25(6), pointe (b), de Rialachán (AE) Uimh. 648/2012, maidir leis na socruithe dlíthiúla agus maoirseachta i leith CPLanna atá údaraithe i dtríú tír, ceanglaítear freisin nach mór foráil a dhéanamh maidir le maoirseacht agus forfheidhmiú éifeachtach i ndáil le CPLanna ar bhonn leanúnach. Leis an gcreat dlí oiriúnaithe i ndáil le CPLanna agus tithe imréitigh san Afraic Theas, tá sraith chuimsitheach cumhachtaí ag PA agus FSCA chun maoirseacht, faireachán agus imscrúdú a dhéanamh ar thithe imréitigh agus CPLanna atá údaraithe chun oibriú san Afraic Theas. Déanann PA agus FSCA measúnú go bliantúil maidir le cé acu a chomhlíonann nó nach gcomhlíonann tithe imréitigh ceadúnaithe agus CPLanna FMA agus a gcuid rialacha agus nósanna imeachta inmheánacha. Tá sé de chumhacht ag PA agus FSCA údarú tí imréitigh cheadúnaithe nó CPL cheadúnaithe a chúlghairm nó a chur ar fionraí i gcás nach gcomhlíonann siad FMA nó Rialacháin FMA 2018 nó reachtaíocht tánaisteach amhail na ceanglais sna Caighdeáin Iompair. Tá sé de chumhacht ag PA agus FSCA freisin faisnéis nó doiciméid ia iarraidh ar thithe imréitigh ceadúnaithe nó CPLanna ceadúnaithe agus cigireachtaí ar an láthair a dhéanamh. Déanann na húdaráis mhaoirseachta clár maoirseachta bliantúil le haghaidh CPLanna freisin lena n-áirítear athbhreithnithe riosca, anailís agus measúnú. Déanann PA faireachán agus measúnú ar leordhóthanacht chaipitil agus cleachtais bainistithe caipitil CPLanna.
                  
               
                     (11)
                  
                  
                     Is é conclúid an Choimisiúin go ndéantar foráil leis na socruithe dlíthiúla agus maoirseachta i leith CPLanna arna n-údarú ag PA agus FSCA maidir le maoirseacht agus forfheidhmiú éifeachtach ar bhonn leanúnach.
                  
               
                     (12)
                  
                  
                     I gcomhréir le hAirteagal 25(6), pointe (c), de Rialachán (AE) Uimh. 648/2012, socruithe dlíthiúla agus maoirseachta tríú tír, ní mór foráil a dhéanamh iontu maidir le córas coibhéiseach éifeachtach chun aitheantas a thabhairt do CPLanna atá údaruithe faoi chórais dlí tríú tír (“CPLanna tríú tír”).
                  
               
                     (13)
                  
                  
                     Le FMA leasaithe, leagtar amach na coinníollacha maidir le haitheantas coibhéiseach a thabhairt do dhlínsí eachtracha. Féadfaidh FSCA, mar aon le Banc Cúltaca na hAfraice Theas agus PA, a chinneadh go bhfuil creat rialála tíre eachtraí áirithe coibhéiseach le creat rialála earnáil airgeadais na hAfraice Theas.
                  
               
                     (14)
                  
                  
                     Is é conclúid an Choimisiúin go ndéantar foráil le creat dlíthiúil na hAfraice Theas maidir le córas coibhéiseach éifeachtach chun aitheantas a thabhairt do CPLanna tríú tír.
                  
               
                     (15)
                  
                  
                     Measann an Coimisiún, dá bhrí sin, go gcomhlíonann socruithe dlíthiúla agus maoirseachta na hAfraice Theas is infheidhme maidir le CPLanna na coinníollacha a leagtar síos in Airteagal 25(6) de Rialachán (AE) Uimh. 648/2012. Ba cheart a mheas go bhfuil na socruithe dlíthiúla agus maoirseachta sin coibhéiseach leis na ceanglais a leagtar síos sa Rialachán sin dá réir sin.
                  
               
                     (16)
                  
                  
                     Ba cheart Cinneadh Cur Chun Feidhme (AE) 2015/2039 a leasú dá réir.
                  
               
                     (17)
                  
                  
                     Chun a áirithiú go ndéanfaidh an tÚdarás Eorpach um Urrúis agus Margaí srathú agus aitheantas a thabhairt do CPLanna atá údaraithe san Afraic Theas gan mhoill, ba cheart don Chinneadh seo teacht i bhfeidhm mar ábhar práinne.
                  
               
                     (18)
                  
                  
                     Tá na bearta dá bhforáiltear sa Chinneadh seo i gcomhréir leis an tuairim ón gCoiste Eorpach um Urrúis,
                  
               TAR ÉIS AN CINNEADH SEO A GHLACADH:
         
            Airteagal 1
            Cuirtear an méid seo a leanas in ionad Airteagal 1 de Chinneadh Cur Chun Feidhme (AE) 2015/2039:
            
               
                  “Airteagal 1
                  Chun críocha Airteagal 25(6) de Rialachán (AE) Uimh. 648/2012, socruithe dlíthiúla agus maoirseachta na hAfraice Theas, arb é atá iontu an tAcht um Margaí Airgeadais, Acht Uimh. 19 de 2012, agus Rialacháin an Achta um Margaí Airgeadais agus is infheidhme maidir le tithe imréitigh ceadúnaithe arna n-údarú ann, measfar go mbeidh siad coibhéiseach leis na ceanglais a leagtar síos i Rialachán (AE) Uimh. 648/2012.”.
               
            
         
         
            Airteagal 2
            Tiocfaidh an Cinneadh seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.
         
         
            Arna dhéanamh sa Bhruiséil, 8 Meitheamh 2022.
            
               
                  Thar ceann an Choimisiúin
               
               
                  An tUachtarán
               
               Ursula VON DER LEYEN
            
         
         
            (1)  IO L 201, 27.7.2012, lch. 1.
         
            (2)  Cinneadh Cur Chun Feidhme (AE) 2015/2039 ón gCoimisiún an 13 Samhain 2015 maidir le coibhéis chreat rialála na hAfraice Theas i ndáil le contrapháirtithe lárnacha do cheanglais Rialachán (AE) Uimh. 648/2012 ó Pharlaimint na hEorpa agus ón gComhairle maidir le díorthaigh thar an gcuntar, contrapháirtithe lárnacha agus stórtha trádála (IO L 298, 14.11.2015, lch. 29).
         
            (3)  Poblacht na hAfraice Theas, Acht Uimh. 9 de 2017: An tAcht um Rialáil Earnála Airgeadais, 2017
         
            (4)  Státchiste Náisiúnta na hAfraice Theas, NO.R. 98 An tAcht um Mhargaí Airgeadais, 2012 : Rialacháin
         
            (5)  An Coiste ar Chórais Íocaíochta agus Socraíochta/Coiste Teicniúil na hEagraíochta Idirnáisiúnta um Choimisiúin Urrús, Prionsabail le haghaidh bhonneagair an mhargaidh airgeadais, mí Aibreáin 2012, Páipéir CPMI Uimh. 101, Prionsabail le haghaidh Bhonneagair an Mhargaidh Airgeadais (bis.org).